作者:皮日休
標題:館娃宮懷古五絕
內容:綺合飄香下太湖，亂兵侵曉上姑蘇。越王大有堪羞處，只把西施賺得吳。鄭妲無言下玉墀，夜來飛箭滿罘罳。越王定指高臺笑，卻見當時金鏤楣。半夜娃宮作戰場，血腥猶雜宴時香。西施不及燒殘蠟，猶為君王泣數行。素襪雖遮未掩羞，越兵猶怕伍員頭。吳王恨魄今如在，只合西施瀨上游。響屟廊中金玉步，採蘋山上綺羅身。不知水葬今何處，溪月彎彎欲效顰。